Et flertal af unge føler sig presset til at drikke alkohol
Kræftens bekæmpelse, 30-08-2021
Har du nogensinde drukket mere, end du havde lyst til, fordi dine venner opfordrede dig til det? Så er det en oplevelse, du deler med mere end halvdelen af landets 15-25-årige, viser tal fra Kræftens Bekæmpelse og Tryg Fondens Fuld af Liv indsats.
[image: Et billede, der indeholder mørk

Automatisk genereret beskrivelse]
I disse uger starter tusindvis af unge på et nyt studie. Studiestart er ofte forbundet med masser af fest, og fest i Danmark er som regel lig med en forventning om alkohol. Det kan gøre det svært at sige fra.
En rapport fra Kræftens Bekæmpelse og TrygFonden viser, at 54 pct. af de 15-25-årige har oplevet, at deres venner har forsøgt at presse dem til at drikke, selvom de har sagt ”nej tak”.
Kræftens Bekæmpelse og TrygFonden startede i 2014 indsatsen ’Fuld af liv’. Indsatsen skal bidrage til at udsætte alkoholdebuten, reducere alkoholindtaget og skabe en sundere alkoholkultur blandt unge i Danmark.
Unge ønsker anderledes alkoholkultur
Rapporten viser også, at knap hver tredje af de unge drikker mere alkohol, end de har lyst til, fordi de føler, at det forventes af dem. Og 81 pct. af de 15-25-årige mener, at vi skal have en alkoholkultur, hvor alle accepterer et ’nej tak’ til at drikke.
- I Danmark har vi desværre en tradition for, at sociale arrangementer alt for ofte inkluderer alkohol. Vi ved, at mange unge ønsker en anden alkoholkultur. Derfor arbejder vi for en mere rummelig festkultur, hvor det bliver en fest for alle, uanset om man drikker alkohol eller ej, og hvor det skal være helt okay at sige nej tak, siger Peter Dalum, der er projektchef i Kræftens Bekæmpelse og TrygFondens Fuld af Liv indsats.

Hovedresultater fra undersøgelsen
· 54 pct. af danske unge har én eller flere gange oplevet, at deres venner har forsøgt at få dem til at drikke mere alkohol, selvom de har sagt ’nej tak’.
· 30 pct. af unge drikker mere alkohol, end de har lyst til, fordi de føler, at det forventes.
· Knap halvdelen af de 15-25 årige angiver, at det kan være svært at være en del af de sociale fælleskaber, hvor der drikkes alkohol, hvis man ikke selv drikker alkohol.
· 73 pct. af 15-25-årige, der drikker alkohol, har oplevet at drikke så meget, at de næste dag ville ønske, at de havde drukket mindre.
· 54 pct. af de 15-25-årige mener, at alkoholforbruget blandt danske unge er for højt, 27 pct. mener, at det er passende.
· 81 pct. af 15-25-årige er enige eller meget enige i, at vi skal have en alkoholkultur, hvor alle accepterer et ’nej tak’ til alkohol, mens 5 pct. er uenige eller meget uenige.
Kilde: ’Unges alkoholvaner i Danmark 2019’

